**Obrazloženje**

**Nacrta Odluke o obračunu i naplati naknade za razvoj sustava javne odvodnje**

Odlukom o obračunu i naplati naknade za razvoj sustava javne odvodnje (Službene novine Grada Pule br. 3/10 i 2/14) utvrđena je na području Grada Pule naknada koja se koristi u svrhu gradnje komunalnih građevina za javnu odvodnju.

Pristupanjem Republike Hrvatske Europskoj uniji proizašle su obveze zadovoljenja vodno komunalnih direktiva što u konačnici podrazumijeva izgradnju uređaja za pročišćavanje voda drugog stupnja pročišćavanja te, uz rekonstrukciju glavnih magistralnih kolektora, podizanje priključenosti stanovništva na oko 95%.

U svrhu realizacije navedenog postoji potreba osiguranja kontinuiteta u financiranju izgradnje sekundarne mreže javne odvodnje, odnosno potrebe da se pojedine ulice spoje na sustav odvodnje kao i potreba rekonstrukcije pojedinih dionica mreže.

Slijedom navedenog, a obzirom da je završen jedan investicijski ciklus izgradnjom obalnog kolektora te da je krenuo drugi u vidu pripreme studijsko – projektne dokumentacije za projekte Pula Centar i Pula Sjever, potrebno je izvršiti korekciju namjene i visine postojeće naknade za razvoj sustava javne odvodnje kako bi se prije svega osigurala provedba slijedećih aktivnosti u cilju razvoja sustava:

- provedba ciljeva vodno-komunalnih direktiva koje je Republika Hrvatska usvojila pristupanjem Europskoj uniji,

- osiguranje kontinuiteta u dovršetku izrade potrebne studijsko - projektne dokumentacije osiguranjem potrebnih financijskih sredstava, kao i pravodobnim rješavanjem imovinsko-pravnih odnosa,

- mogućnost zaduženja nadležnog komunalnog društva u dijelu obveze sufinanciranja dijela nacionalne komponente do 10 % ukupne vrijednosti projekata Europske unije, a time i osiguranje dostatnih sredstava za otplatu obveza,

- rješavanje pitanja priključenja na objekte vodno-komunalne infrastrukture na području grada Pule (na kojem do sada nije postojala mogućnost priključenja) kao preduvjet za daljnji razvoj i ulaganja.

Temeljem odredbi Zakona o pravu na pristup informacijama ( Narodne novine br. 25/13 i 85/15) u cilju upoznavanja zainteresirane javnosti s područja Grada Pula-Pola s Nacrtom prijedloga Odluke o obračunu i naplati naknade za razvoj sustava javne odvodnje, a time i pribavljanja mišljenja, primjedbi i prijedloga provest će se savjetovanje s zainteresiranom javnošću.

Savjetovanje s zainteresiranom javnošću započinje dana 14. 06. 2018. te završava zaključno s danom 16. 07. 2018. koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa elektroničke pošte na koju se dostavljaju mišljenja, primjedbe i prijedlozi glasi:

naknada.javnaodvodnja@pula.hr